
A. Jeste li čitali onaj program „Uvjetno ili bezuvjetno?" 

B. Dakako. 

A. No! pa što velite k tomu? 

B. Moram vam iskreno reći, da već do samih programah 
ništa nedržim; vi ćete se još dobro sjećati onoga programa, što 
je izišao u zimi god. 1860 — 61 ? 

A. Mislite li onaj, što su ga podpisala gg. Janković, Kuku- 
ljević, Priča, Bogović i Vukotinović. 

B. Jest taj, a i sadašnji dvorski kancelar znao je zanj. 
Vidite dakle, taj program nije bio bezimen, a ono je ipak minulo 
samo njekoliko mjesecih, pa je veći diel podpisanih odstupio. Sa¬ 
dašnji program potekao je djelimice upravo iz onih istih krugovah, 
i zato neimam skroz nikakova jamstva, neće li se za njekoliko ne- 
djeljah isto tako zaniekati, kao onaj onda; ta i onako se u njem 
jasno i razgovetno kaže, da je izhodište našega današnjega ustav¬ 
noga života volja vladarova, i da svaki program mora već una- 
pried odgovarati zahtjevom vlade; a zna li vlada danas, kakovu 
će politiku tjerati za tri mjeseca ? Sjetite se samo frankfurtskoga 
sastanka vladarah i sadašnjega prijateljstva s Pruskom! Ja držim 
samo do jasnih, trajnih programah političkih stranakah, da se na¬ 
rod po okolnostih može odlučiti, koga će podupirati, komu li će 
dati mandat i komu prikazati povjerenje da ga vodi, kao što to 
vidimo u Englezkoj, gdje su, kako kad, sad jedni, šad drugi na 
kormilu. A 1 predlagati stanovite uvjete, i to bezimeno, da se po- 
razumljenje postigne, znači po mom izkustvu toliko, koliko sasta¬ 
viti kupovni ugovor za stvar, koja se neposjeduje, ili s kupcem, 
kojega neima. 

A. Negledeć na razliku medju vanjskom i nutarnjom poli¬ 
tikom, mislim, da nećete valjda sravnjivati našu domovinu s En- 
glezkom; gdje u nas ima živaljah za jasne i naročite političke 
programe? Gdje je mjesta za takovu djelatnost stranakah! 

B. E, vidite, nas je izkustvo već naučilo, da narod za ma¬ 
terijalne ili političke nevolje posve đrugčije osjeća i radi, nego 
onda, kad ga stanoviti odnošaji u narodnu brigu meću. Svakoj 

zemlji treba pouzdanih muževah, ili bolje reći stranakah, različita 
pravca, koji će sine ira et odio i primjereno okolnostim izmjenice 
rukovoditi javno mnenje. U Englezkoj radi se ob obćih europej- 
skih stvarih i portefeuillih; kod nas o austrijanskih poslovih i 
najviše županijskih službah. Razlika je samo u tom, da se ondje, 
kako rekoh, radi sine ira et odio, a u nas da se to izvodi 
cum abundanti ira et odio. 

A. Vi se udaljujete od pitanja; što se tiče vriednosti pro¬ 
grama, nek vam bude prost vaš subjektivni nazor, samo bih želio 
znati, što sudite o uvjetih, koji su izrečeni u programu. 

B. Znajući, kolikom se lahkoćom u Austriji i izvan nje pre¬ 
koračuju najsvečaniji ugovori, nedržim ništa do obećanjah, što bi 
imala valjati ponajviše istom za kasnije eventualitete, dočim bih 
prošao u parlamenat, koji zaključkom većine, na posve ustavan 
način i u suglasju s eksekutivom, može po okolnostih sve pro- 
mieniti, dapače i mora i hoće mienjati. Veća strana točakah, 
što se u vašem programu nalaze, neimaju, po mojoj misli, 
nikakove praktične vriednosti. Prvo, na što bi se tu imalo paziti, 
bilo bi, po mom rnnenju, uredjenje i vlast ili područje toga par¬ 
lamenta; samo u njem nalazim ja jamstva za sve; a o tom neima 
ni slove u programu. Prvo je pitanje kod svakoga izjednačenja, 
dobivam li, gubim li od ustavnih pravah pogledom na vremena 
prije 1848. godine? Drugo je pitanje, koliko ću s drugimi dieliti i 
koliko meni ostaje, ili drugimi riečmi, koliko sam dobio auto¬ 
nomije? 

A. Sad ste pobijeni! jer ja ću vam nepobitno dokazati, da 
car. vieće ima veću vlast, nego ju je ikada imao ugarski sabor i 
da veljački patent mnogo više autonomije daje Hrvatskoj, nego 
ugarski ustav, neuzimajuć još u obzir zakone od 1848. godine. 

B. Upravo sam željan da čujem vaše dokazivanje; nu mo¬ 
ram vam odmah reći, ako vam to i podje za rukom, da ste 
tim odsudili program „Uvjetno ili bezuvjetno*, jer se tim nije ba¬ 
vio, et hoc erat demonstrandum. 

A. Kanimo se sada programa; sad se pita, je li dobivamo 
ili gubimo. Vi ste jamačno čitali debate u poslaničkoj kući o 
šlezvižkom poslu? — Recite mi, je li ugarski sabor ikada uticao 
u izvanjske odnošaje, je li se u njem ikada takova debata vodila? 
— Niečite zatim, ako možete, da nije Ugarskoj svaki upliv uz- 
tegnut u neizravni porez, kao sol, carinu; ista krunska dobra i 
njihovi dohodci bijahu oteti svakoj kontroli, dočim „Reichsrath* raz- 
pravlja o cielom obsegu proračuna, koli troškovah, toli doho- 

dakah. Carev, vieće je sabor europejskoga znamenovanja, a što 
je bio ugarski sabor? — A to ćete mi i opet morat dopustiti, da 
je uviek više jamstva, kad sve zemlje monarkije sudjeluju na sa¬ 
borskih razpravah, nego onda, kad je veća polovina monarkije, ab- 
solutno vladana, bila vazda samo proti i nikada za opoziciju ugar¬ 
skoga sabora. Toliko glede ugarskoga sabora, što se pako našega 
tiće — 

B. Stanite! Nemiešajte ovih dvajuh pitanjah, ustavna na¬ 
ime prava narodah i autonomiju. 

A. Dobro dakle. 

B. Moram vam priznati, da me je razprava carevinskoga 
vieća jako veselila, al ja iz nje izvodim upravo protivno. Istina 
je, u ugarskom saboru nije se baš na poseb govorilo o izvanjskoj 
politiki, al jesu li razprave toga sabora imale veći upliv na iz¬ 
vanjske odnošaje, nego sadašnje, to je istom pitanje. Ministarska 
većina, koja je vrlo neparlamentarnim pismenim odvjetovanjem 
izvan carevinskoga vieća postignuta, nesmije nas u našem tvrdjenju 
smesti, da šlezvig-holštajnska ekspedicija izvan njemač. saveza, 
ili što više na korist londonskoga protokola neima većine, jer 
inače bi se onih 10 milijunah, a ne matrikulama pristojba dozvo¬ 
lila bila. Što se tiče nezastupanih zemaljah, to su ili u obće proti 
ratu i troškovom, jer ovo pitanje na njih nespada, ili pako, ako 
se upuštaju u njemačko pitanje, to bi bilo načelo narodnosti i fe¬ 
deralistom i dualistom odlučni momenat, ali nikada londonski 
ugovor. Uprkos svemu tomu bijaše debata u poslaničkoj kući 
zanimivo štivo u novinah, sve, što hoćete samo ne utjecanje u 
izvanjske poslove, niti je proizvela ikakovu promjenu programa, 
niti ministarstva, dočim, zakonito barma, ugarski sabor zanieka- 
njem novakah i podpore, pače zaniekanjem uporabe ugarskih četah 
(koje sada u istinu vojuju) više ili bar upravo toliko imao bi za¬ 
konitih sredstvah uticati u izvanjske odnošaje koliko i carevinsko 
vieće. Sjetite se samo vremenah Marije Tcrezije i Franje L, i 
nećete moći zaniekati praktično značenje ugarskoga sabora za iz¬ 
vanjske odnošaje. Još manje mogu dopustiti veću vlast carevin¬ 
skoga vieća, što se poreza tiče. Istina je, da su dohodci krun¬ 
skih dobarah, carinah i soli bez daljnje kontrole vladi pripušćeni 
bili, al što je to bilo drugo, nego normalni budget, za kojim se u 
Austriji istom teži i koji je u Englezkoj istom koncem prijašnjega 
stoljeća zaveden. Pitajmo carevinsko vieće, nebi li s veseljem pre¬ 
pustilo vladi bez kontrole državna dobra, carinu na granici i mo¬ 
nopol soli, kad bi moglo osloboditi zemlju od neizravnih daćah i 

izravne moglo odrediti jedino na civilnu upravu, a sve drugo kad 
bi zavisilo od dozvole njegove. Uprav izvanjski odnošaji i 
porezno pitanje dokazuje, da su zemlje ugarske] krune imale 
vrlo praktičnih zastupnikah i državnikah, koji su mnogo više dr¬ 
žali do stvari, nego do forme. Samo vam treću točku mogu do¬ 
pustiti, da učešće sviuh zemaljah središnjemu saboru veće zname- 
novanje daje, nego što ga imaju dva ili više saborab; proti tomu 
i neima nikoga u načelu. A1 se samo po sebi razumije, da bi taj 
središnji sabor morao imati jednaku vlast, kao što su ga imali 
dotični sabori, ako se hoće, da djelitba toga prava s drugimi po- 
krajinami Austrije uspije. 

A. Vi dakle nećete da dopustite, da sadanje carevinsko 
vieće neima veće vlasti od njekadanjega ugarskoga sabora. Neka 
bude, al buduć da nemožete ništa proti tomu reći, da je središnji 
sabor više vrieđan nego razkomadanje ustavnih pravah u više sabo- 
rah, to mi razjasnite odkle i zašto oposicija proti ,,Reichsrathu“ ? 

B. Ja sam vam već rekao, neka se »Reichsrath" tako uredi, 
da bude imao ona ustavna prava, koja imasmo mi i neka se ne- 
centralizira više nego li je potrebno, onda će se u Ugarskoj i Hr¬ 
vatskoj promieniti stanje stvarih. 

A. Tako bi mogla govoriti Ugarska, ali Hrvatska! — Uz¬ 
mite vi samo našu zemaljsku skupštinu, jer to se nemože zvati 
zemaljski sabor prije 1848. godine, i sravnite ju s položajem sa¬ 
bora, koji bi imali u smislu veljačkoga patenta, pa recite mi, je li 
pravo radi hrvatska opozicija, pošto smo stekli autonomiju u admi¬ 
nistraciji, o kojoj nismo ni snivali; pošto imamo dvorsku kancela¬ 
riju, namjestničtvo, stol sedmorice, — jednom riečju, čovjek bi mo¬ 
rao poluditi, kad bi btjeo da razumije hrvatsku opoziciju. 

B. Dragi prijatelju, vi opet miešate ustavna prava i auto¬ 
nomiju, to su dvie različite stvari; to je pometnja pojmovah, rekao 
bi naš podžupan, kao što ću vam odmah dokazati. Mi bi može- 
biti mogli i pod najabsolutnijom vladom imati najveću autonomiju 
i uz najnapetiju centralizaciju najveću političku slobodu; razlučimo 
najprije liberalne i narodne zahtjeve. Vi kažete, da se hrvatski 
sabor od 1848. godine i sabor u smislu veljačkoga patenta (jer 
sabor od godine 1861. neima trajućih chance-ah) jedan od drugoga 
bitno razlikuje. Dobro. Al prije svega zaboravljate pri tom sabor 
od godine 1848. Je li ograničenost njekadašnje zemaljske skup¬ 
štine spravio u grob veljački patent ili pako dogadjaji god. 1848? 
Zaboravljate nadalje, da je Hrvatska godine 1848. svoje vlastite 
financije, ratne stvari itd. imala. To medjutim spada na točku 

autonomije. Sjetite se dakle samo zaključakah sabora od 1848. 
god., i sravnite vlast ovoga sabora s vlašću našega budućega sa¬ 
bora. A1 kanimo se pravnoga temelja, pa podjlmo na polje opor- 
tuniteta, kako vas volja daleko. Praktično ako uzmemo, tko nam 
stavlja alternativu: ili zemaljska skupština prije 1848. godine, ili 
sabor veljačkoga patenta? Koliko ja znam, nitko. Bečka vlada 
nestavlja nigdje takove alternative, ugarski sabor čeka na naše 
uvjete, a u zemlji neiina stranke za program od prije 1848. godine. 
Odkle dakle da nam prieti stanje od prije 1848. godine? Medju 
onim vremenom i sada ima nječesa, što bi vi preskočiti rada, go¬ 
dina naime 1848. Nevjerujem, da će itko dogadjaje ove godine 
iz njezine poviesti izbrisati i njihove posljedice samo onako s uma 
metnuti. Što se pako naše autonomije tiče, to vas mogu uvjeriti, 
da i desetinski i urbarski poslovi u državno vieće putuju; naše 
narodne oblasti tjeraju centralni organi, i sva neugodnost, kojoj 
možebiti centralna vlada daje povoda, pada na naše oblasti, dočim , 
su jim u tom poslu možebiti čiste ruke bile. Hrvatska želi realnu, 
ne formalnu autonomiju, koja je jedino na to odredjena, da za 
druge odgovara. U svakoj točki uzimate formu mjesto stvari, kao 
u izvanjskih stvarih, tako u pogledu poreza i naše autonomije.. 

A. Vi velite, da hoćete s menom na polje oportuniteta, kako 
mi je volja daleko. Morat ćete mi dopustiti, da mi možemo uviek 
računati na podporu vlade, ako uz nju pristanemo u materijalnih 
pitanjih; mi želimo željeznicu, vjeresionu, naši urbarijalni odnošaji 
valja da se što prije urede, — to su same stvari, koje nas na 
Beč vežu; ako bogata Ugarska može čekati, nemože siromašna Hr¬ 
vatska. Stanovište oportuniteta zahtieva ovdje diametralno pro¬ 
tivnu politiku, i zato se nemože centralistom upisati u grieh, ako 
se služe oružjem, što jim je u rukuh. 

B. Prvo mislim, da vlada ili centraliste, kako vas volja, po¬ 
gledom na obće stanje naših financijah i narodnoga gospodarstva 
mnogo više interesa imaju, što se tiče materijalnoga razvitka, nego 
mi sami, i da oni sami sebi, ako ono stoji, što prije rekoste, 
veće rane zadaju, nego nam; drugo ova pitanja nisuriešena pukim 
ulazom u „Reicbsrath". Da pobliže što rečem, moram primietiti, 
da je željeznica cielomu austrijanskomu gospodarstvu a i vojnim 
svrham od koristi. Ako se nadju sposobni glavničari, graditi će 
se, a našim ulazom u „Reicbsrath" neće se priskrbiti ‘ni jedan 
glavničar. Na svaki način treba godinah k tomu, dok se dogradi 
željeznica. Tko zna, neće li za njekoliko godinah biti koji drugi 
program jedino spasonosan, ta tomu treba samo ili liberalnijega ili 

federalističkoga ili dualističkoga ministarstva. Što se vjeresije tiče, 
to . znate, da ne samo Ugarska usuprot opoziciji ima vjeresionu, 
nego da se porazumljenjem kojim mu drago novac u Austriji niti 
množi, niti jeftiniji biva. Što se naposcb tiče naših nutarnjih 
odnošajah, to mislim, da nebi smio politiku naših domaćih oblastih 
ni s vašega stanovišta sretnom zvati, ako metnete u kakov mu 
drago savez ova pitanja s državopravnim odnošajem. U njihovom 
bi interesu bilo, da pokažu, koliko je vriedna naša autonomija, jer 
danas nam nije pomoženo samim narodnim jezikom. Naša sva ne¬ 
volja leži napokon u intelektualnoj i moralnoj zapuštenosti na¬ 
šega naroda, zato pako može nam svećenički i učiteljski stališ 
djelovati. Ja se mučim, da si oko kuće perivoj zasadim, a svake 
godine posjeku mi hrastove za luči, juniperus Jvirginiana za 
bičala, boriće za božićnice; pokose mi djetelinu u noći, ođ- 
vezu snopove i sieno, nespominjuć običnih kvarovah i paleža. 
Mislite li, pa bi i tomu tim pomoženo bilo? Kad bi prostim prim¬ 
ijenjeni vladnoga programa novac bio doveden na 5procentah, po¬ 
rez se umanjio, pružila se pruga od Zemuna do Rieke, i seljak s 
toga postao uman i obrtan, — ja bih ga prvi podpisao. Cielovaše 
umovauje naliči nagradi i kazni; to može valjati kod osobah, ni¬ 
pošto narodah, a imenito smo god. 1850. izkusili, da su naše za¬ 
sluge državnim svrham zapostavljene, i isto tako neće se na 
obratni način državna svrha, u koju i naš materijalni razvitak 
spada, zametnuti, da budemo kažnjeni. Za materijalni razvitak 
eiele Austrije treba dovoljna jamstva, a tu zauzima prvo n\jesto 
ustav, slobodno od svih primljen. 

A. Ja takodjer ništa drugoga neželim, al upravo zato pitam 
vas, što razumievate pod valjanim ustavom? 

B. Već sam vam rekao. 

A, Razumiem li vas pravo, to ste vi pripravni sudjelovati 
na cjelokupnom ustavu; nu taj ustav morao bi, što se tiče ob&ega 
njegovih slobodštinah i pravah, ravan biti prijašnjemu u svem; na 
dalje vi hoćete, da se obseg predmetah pred središnji parlament 
spadajućih ograniči na tek najnuždnije stvari, da se neokrnji 
samouprava zemlje. Nije li tako? 

B. Upravo tako. 

4- Ja mislim, da je prvoj želji zadovoljeno veljačkim pa¬ 
tentom, a drugoj programom, o kojem se upravo sada govori. 

B. Ja nemogu pristati uz vaše ranenje, te mislim, da ćete 
napokon i vi uza me stati. Oba moramo želiti krepku eksekutivo, 
prema kojoj mora svaki pasivni odpor, kao što je uzkraćenje po- 

reza, ilusomim postati. Parlamenat imade moralnu silu i to samo 
onda, kada je prama vladi u opoziciji. To je slučaj, komu se me- 
djutim bečko ministarstvo može ukloniti gospodskom kućom, koje 
članovi imenuju se do smrti; ali negledeć na to, znamo, da care¬ 
vinsko vieće može porez samo povisiti, a nipošto umanjiti; ktomu 
imadu svi iz periode 1850—1860 pronikli zakoni valjanost, dok se 
nepromiene, a to može, kao što je već gore spomenuto, vlada u- 
viek zapriečili. Ovo su, kako ja mislim, već tri stožerne točke. A 
što se tiče autonomije, istina, rečeni je program u svojoj drugoj 
točki, gdje naime govori ob odieljenju izravnih i neizravnih pore- 
zah, pogodio stvari upravo u živac, ali- 

A. Nu, kakov ali? 

jB. E vidite, da je taj program stavio samo ovaj, i nikakov 
drugi uvjet, nebi se morali bojati, da će se od 6 stavljenih uvje- 
tah 5 izpuniti, a možebiti upravo ovaj zaniekati ; nu ovako reći 
će, od šest stavljenih uvjetah izpunjeno je pet, a što još manjka, 
to ćemo već dobiti, itd. itd. 

A. Ja nimalo nedvojim, da mi pomoćju Magjarah u carev, 
vieću nebi mogli prodrieti. 

B. Slušajte, ja ću vam u njekoliko riečih jasno i razgovetno 
kazati, kako bi se te željene promjene veljačkoga ustava svr¬ 
šile ma i pomoćju Ugrah unutar granicah njegovih: poslanička 
kuća zabacila bi naše autonomne, a gospodska naše liberalne za¬ 
htjeve; dočim bi liberalci dolnje kuće radostno pozdravili razširenje 
njezinih (dolnje kuće) povlasticah, gospoda bi gornje kuće sve za¬ 
bacila, a obratno isto tako propala bi decentralizacija u dolnjoj 
kući! Nam bi se godilo kao dvojici whist igrajućim, gdje si part¬ 
neri odigraju renonce; nam nebi bilo druge zadaće, nego karte 
dodavati i gledati! čitajte samo razprave, pa ćete se osvje¬ 
dočiti; vjerujte vi meni, cielo pitanje kreće se upravo oko toga, 
da li se počme raditi o porazumljenju unutar veljačkoga ili na¬ 
šega ustava. 

A. Ali ja vam velim, da ćemo usljed te subtilnosti postati 
žrtvom porazumljenja medju Bečom i Peštom. Magjari su tako 
zabrinuti za svoju narodnu supremaciju, da će ovoj napokon žrt¬ 
vovati i liberalizam, a mi ćemo imati opet našu zemaljsku kongre¬ 
gaciju, uži „Reichsrath“ u Pešti, širi u Beču, a u slučaju, da se 
nesporazumie Beč s Peštom, imati ćemo provizorij. 

B . Ja mislim, da je strah, kao da će porazumljenje medju 
Bečom i Peštom nam škoditi, sasvim netemeljit, a pobija ga i samo 
izkustvo. Zimi god. 1860. bijaše vlada za uniju s Ugarskom, pače 

i kod nas ovdje pristajahu ljudi uza nju, naši sadanji državnici 
pisahu i podpisivahu s unionističkom strankom zajednički pro¬ 
gram, vlada je dakle hotjela, dapače i sama žrtva, u vašem smislu, 
bijaše pripravljena, pa ipak je vlastito postupanje ugarskoga 
sabora dalo vladi povoda, da promieni svoje držanje; sgoda i još 
k tomu liep'a bijaše u rukuh, pa se Ugarska ipak nehtjerle 
njom poslužiti. Promieni li, ma bilo s kakovih razlogah, vlada 
i opet svoj program, to ja držim ugarske državnike za pa¬ 
metnije, nego da prime toli pogibeljan dar. Nu neobaziruć se na 
sve to, mislite li vi u istinu, da bi se s mjesta stanje stvarih 
promienilo, čim bi mi unišli u carevinsko vieće, u slučaju, kad bi 
se, kako vi mislite, što ja medjutim nedopuštam, vlada i car. vieće 
s ugarskim saborom porazumjeli, za cienu i onako dosta kukav¬ 
noga autonomnoga položaja Hrvatske; mnijete li vi sbilja, da bi se 
to porazumljenje moglo razbiti, jer smo mi na putu? Ja scienim, 
da bi nas jednostavno majorizirali, te „reichsrathskim" zaključkom 
in optima legali forma Ugarskoj pridružili; ako bi se naime uz tu 
cienu mogla postići nagoda medju vladom, car. viećem i ugarskim 
saborom, česa medjutim neće biti. Ta već su i same poluslužbene 
novine dokazivale, oddruženi od Ugarske da neimamo nikakova 
prava na ustav. Porazumljenje tako ovdje kao i u Pešti može se 
postići samo jednim putem. 

A. A taj bi put bio? 

B. Pošto pravo abstraktuo vojuje svakako za naš ustav, to 
bi nas tek probitačnost mogla privoljiti, da ga se ostavimo; neka 
se stvar učini probitačnom, čini se, da ovo osjećaju i u Beču, samo 
što im se neće zaseći u veljački ustav, nego vole provizorijom 
stvoriti toliko sjene, da će veljački ustav sinuti u što većem svjetlu. 
Ovo je, mislim, što se tiče Hrvatske jako vjerojatno, a glede Ugar¬ 
ske jamačno krivi put, kojim se je pošlo. 

A. Oprostite, ali meni se čini, da, vi cielo to pitanje, a na¬ 
pose i naše stranke odviše iJealizirate, kada im podmećete krive 
razloge, i ako mislite, da s njihovih razvijenih mislih potiče i opo¬ 
zicija i sredstva za porazumljenje. Mislite li u istinu, da naši 
ljudi shvaćaju političko pitanje s tako visoka gledišta? Vjerujte 
mi, puke osobnosti, pohlepa za službami, a u najboljem slučaju 
ambicija i taština, to su vam, s malimi iznimkami, njetila našega 
političkoga života! 

B. Dopušćam vam drage volje, što uztvrdiste, da ja stranke 
idealiziram; nu ja bi to učinio i kod moga protivnika, pače kao 
pristaša jedne stranke morao bi to činiti. Nemislim, da bi ikoji 

francezki senator priznao, da podupire carstvo s toga, što vuče 
30,000 franakah plaće, za tu stvar znati će ma odakle bilo navesti 
drugih razlogah, nu svakako će svoje ružno koristoljubje idealizi¬ 
rati kao domoljubje. Ali na političkom bojištu nalazimo sama 
kriva idealiziranja, pa je s toga svejedno, označuju li navedeni 
razlozi stvar upravo onako, kakova je; osobe mogu biti po sebi 
posve raznolike, stranke sa svojimi ideami ostaju jednake. Ja ide¬ 
aliziram stranku od 13 srpnja, i obje stranke od 5. kolovoza, jer 
imade svagdje poštenih ljuđih, pače ja idealiziram i „Agr. Ztg“ i 
„Narodne Novine"; one sliede uviek nazore vladine, jer ih drže za 
najbolje i najudobnije, inače nebi se smjeli s njimi ni prepirati. 
Ja bi pobijao njihove navedene razloge, nebriueć se za povod nji¬ 
hova držanja. Čovjek ide za svojom koristi, razlika je samo u 
tom, što ta korist može biti ili podla ili uzvišena; kao što pro¬ 
tivne vojske jedna na drugu udaraju, neobziruć se na pojedine osobe, 
te jedna tjera drugu iz njezina položaja, nebrineć se, bori li se tko 
od njezinih protivnikah, bore li se sami njezini ljudi iz odu¬ 
ševljenja, slavohlepja, radi plaće ili tek prisiljeno: isto tako ne- 
treba u politici gledati na osobe, nego se držati same stvari, koju 
zastupaju, a ne osobah, koje zastupaju politički program, osim ako 
uz kakov program ili načelo pristaje cio stališ, n. pr. trgovački 
stališ, posjednici, svećenstvo, vlada; nu u ovakovom slučaju ima- 
demo već nješta stvarna, načelna, a ne osobna. Ta izkustvo uči 
nas, da pojedine osobe imadu samo tako dugo snage i popularno¬ 
sti, dok se identificiraju sa stauovitimi načeli, čim ostave ta načela, 
propadnu i one; uviek se dakle radi o stvari, a ne ob osobah, i 
ona se pokazuje vazda idealiziranom. 

A. Vi govorite o tih stvarih, kao da imamo točno izraženih 
političkih programah. Nu u nas je samo jedan jasan i razgovetan 
program, naime veljački ustav, i ovomu kao protuprogram negacija. 
Jer ono, što se govori o centralizaciji, federalizmu i dualizmu ne- 
sačinjava dovoljan razlog dieljenju, jer je i veljački patent takodjer 
i dualističan i federalističan i jer je tako ugarski sabor priznao 
centralizaciju, kao i hrvatski dualizam. Stranka 13. srpnja imade 
možebiti ustanovljeni program o sjedinjenju, nu taj se nemože iz¬ 
vesti, a njezin sadašnji savez sa njekadašnjimi protivnici možebiti 
očevidno u zajedničkoj negaciji; nijedna tih stranakah neće žrtvo¬ 
vati svojih političkih nazorah drugoj, čim dodje vrierae, te se bude 
valjalo okaniti negacije, početi će se stranke raztvarati, pa ćemo 
naći kakov nemogući unionistički, Kvaternikianski, ali po svoj prilici 
nikakov program. 

B. Tant mieux pour vous! Mislim ipak, da ste sašli 3 
prava puta. Mimoišav, da je i negacija u stanovitih okolnostih 
program, hoću da vam samo kod sliedećih stvarih prigovorim. 
Njekađašnja unionistička stranka nije tako zavadjena sasvojimi biv- 
šimi protivnici, kako vi mislite. Moguće, da imade jošte pojedinih 
puritanah, koji drže, da još uviek obstoji njekakova pravna veza 
medju Ugarskom i Hrvatskom; nu veći dio mora držati, da su do- 
godjaji god. 1848. pravnu onu svezu faktično prekinuli; a mislim 
da se nevaram, tvrdeć, da će i njekadanji protivnici unionističke 
stranke dopustiti, da je pravna sveza raztrgana silom oružja a ne 
pravno. Jer kad se dva naroda pobiju, prestaju ugovori, nu iza 
borbe sliedi uviek ili mir ili kakov drugi ćiu, kojim se mjesto fak¬ 
tičnoga uvadja kakov pravni položaj. To je čin, koji još manjka, 
i koji budućemu položaju obiuh zemaljah a priori neprejudicira. 
Razlika mnenja mogla bi se kasnije poroditi, sada je još neima. 
A što se tiče samoga sjedinjenja, to valja ovdje opet razlikovati 
stvar od forme. Ugarska i Hrvatska utanačile su uniju, da jedna 
drugu jači i pomaže; pa vidite, obje su, i sdružene i razdružene 
imale uviek jednak udes. Uzmite periodu od godine 1850.—1860., 
od 1860.—1861., od onda pa do današnjega dana, te ćete vidjeti, da 
im je bio uviek jednak udes; ta oba branimo zajednički dvostrane 
državne ugovore. Što se tiče forme sjedinjenja, to je dakako drugo 
pitanje, ona se može očitovati tako dobro u centralnom parlamentu 
kao i u Pešti; ona može biti administrativne, ona može biti i le- 
gislativne naravi; nu to je pitanje, koje niti će se ovdje niti u 
Pešti, dapače niti u Beču konačno riešiti; ono će se riešiti može- 
biti u Frankfurtu, u Parizu ili na Balkanu, jer manja ili veća cen¬ 
tralizacija Austrije europejsko je pitanje. 

A. Vidite li, da neimate programa! 

B. Narod neka negubi svojih pravah, koji mu jamče za 
slobodu; neka dobije toliko prave autonomije , koliko treba radi 
svoga narodnoga razvitka i neka se s Ugarskom na toliko soli¬ 
darno sdruži, na koliko je to radi osiguranja ovih uvjetah po¬ 
trebno. Ja mislim, da je to jasan i pošten program; a da se 
ima u bitnom izvesti, o tom nebi smio nitko dvojiti, ako i jest 
moguće da forma po okolnostih bude različita. 

A. Ovo su načela, koja se mogu liepo napisati i još ljepše 
izgovoriti, al koja u sadašnjem stanju stvarih neće imati nikako- 
va praktična uspjeha. Vlada od svoga programa neće odstupiti, 
ako li odstupi, to će se prije ograničiti liberalizam, nego li raz- 
širiti. Budite pravedni, pa se sjetite posljedicah prvoga parla- 

mentarnoga života godine 1848. Uz najbolju volju nernože vlada 
odmah dati oveću vlast careviuskomu vieću, to će biti kašnje, dok 
se sav državni ustroj razraste, al da se s mjesta podigne sgrada, 
za koju je Englezkoj trebalo stoljećah, to čini mi se da je pogi¬ 
beljan dapače utopičan podhvat, te se od njega nije nikako nadati 
uspjehu. Pitanje je evo ovo: hoćete li se onim zadovoljiti, što 
vam se daje, dobro; nećete li — volenti non fit injuria. 

B. Što se prve točke tiče, oprovrgnuti ću ju primjerom, 
jer će se tako preporno pitanje najbolje razjasniti. Pomislite si 
više vlastnikah šumah, koji pazeći na svoju korist hoće da đrva- 
riju, pašu i lov neuživaju pojedince u svojih dielovih, već zajed¬ 
nički u cieloj šumi. Budući da o pravnom temelju i onako neće¬ 
mo govoriti, to ćemo reći da se samo po sebi razumieva, da svi 
kontrahenti imadu osbiljnu volju složiti se. Koji će dakle biti prvi 
uvjet, da se izvede ova osnova? Bez dvojbe taj, da sve ugovara- 
juće stranke imadu podpuno pravo vlastničtva, t. j. jednaka prava 
u svih šumskih dielovih, jer kad bi njekoji posjednici n. pr. samo 
pravo paševine i lova uživali, a ne ujedno i pravo drvarije, kako 
bi mogli biti zajedničari, da neokmje druge stranke? Jednakost 
pravah zahtieva se ovdje isto tako, kao u matematici jednorodnost 
faktorah, jer se 100 jajah nernože multiplicirati sa 5 ft slanine. 
Vi se neprotivite zahtjevu ravnoga prava, nego vi hoćete, da ga se jed¬ 
ni posjednici odreknu, da se ravnopravnost s drugimi uzmogne izvesti, 
a ja mislim, da bi oni morali u tu svrhu najprije steći to pravo. Vaša 
nagodba ište ograničenje u liberalnom smislu, a moja razširenje. 
Nu prodjimo se toga pitanja, može li se od nas pravednim nači¬ 
nom zahtievati, da se odreknemo svoje koristi zato, što i drugi 
neimaju na nju prava; neznain, da li vi tim parlamentarnoj zre¬ 
losti druge strane nenanosite veliku krivicu. Ja ću ponajglavnije 
odgovoriti na vašu alternativu. Vi velite, da nas na prosto pitaju: 
hoćemo li, nećemo li; ja mislim, da bi se imalo reći: pitali su 
nas i mi smo već odgovorili. Ovoga smo se pitanja već riešili, 
a ono nas ipak opet pitaju i agitiraju za protivni odgovor. Što 
to dokazuje? — Najprije hoće da imadu našu pri vol ju, prem¬ 
da ona neima nego moralne vriednosti, jer činab promjeniti ne- 
može; a budući da pristup Ugarske i Hrvatske nebi podnipošto 
olakšao položaj ministarstva, to nadalje neima dvojbe ni o tom, 
da tu našu privolju trebaju, jer drugčije bi se radovali našoj 
negaciji. Slobodna privolja i pojedinoga čovjeka i cieloga naroda 
može se pako samo onda steći, ako je onaj, koji privoliti ima, 

ili na to obvezan, ili se 8 toga nada koristi, ako dakle neima 
ni jednoga ni drugoga, nemože govora biti ni o slobodnoj privolji. 

A. Da! kad bi vi izbore, obće glasovanje, saborske zaključke, 
jednom riečju sva očitovanja u svojkolikoj Europi oštrim okom 
smatrali, uvjerili bi se, kako je težko uztvrditi, ovo je slobodno 
ili neslobodno očitovanje ili privolja. Ako kojoj vladi, kao što vi 
mislite, i treba slobodne privolje, to joj je za svaki slučaj sasvim 
dovoljna i formalna privolja. Ja vam netrebam istom kazati, ka¬ 
kova sredstva vlada ima, i kako je politički nezrio ne samo naš 
nego svaki seoski puk, da vas uvjerim, da formalne privolje nisu 
baš nemoguće. 

B. Nije mi ni na kraju pameti, da vam to zaniječem, nu na 
svaki način odgovorni su za posljedice svega toga oni koji o- 
vako privole. Narod pozivlje na odgovornost i pojedine ljude i 
ciele stranke, ako je po njih zaveden. Zaključi li većina saborska, 
u kojem i ja budem, da se prima veljački patent ili bezuvjetni sa¬ 
vez s Ugarskom, ja ću biti zadovoljan, jer nisam za ništa odgo¬ 
voran. Ovako misle, čini mi se i stranke; ona koja nadvlada, mora 
da je odgovorna; ako li nezađovolji svojoj zadaći, nestati će joj 
temelja i povjerenja, a izvan Rusije mislim da su sve europejske 
države u takovom položaju, da im vlade nemogu za dugo obastati 
proti naročitoj većini. Ono je n. p. moguće, da si Bismarck vje¬ 
štim i sretnim obavljanjem poslovah, ako uz to skrene na drugu 
stazu izvanjske i nutarnje politike, pribavi većinu; to dopuštam, 
nu s manjinom neće se on za dugo održati, ako i bude đržavnimi 
poslovi Pruske na taj način upravljao; al još mnogo težje, a na 
svaki način bez svrhe je vladanje sa krivom većinom. Treba li 
vlada moralne podpore naroda, to joj umjetna većina nehasni ni¬ 
šta, a netreba li te podpore, suvišna joj je i većina. 

A. Al veljački ustav već obstoji po formalnom pravu; pa 
ako hrvatski sabor pošalje još i svoje poslanike u carevinsko vieće, 
to će taj ustav imati i privolju zemlje. Hoće li većina sabora biti 
i većina zemlje, o tom može svatko imati i svoje posebno mnenje, 
nu jamačno nemože nitko ništa znati, jer neima pitanja, o kojem 
bi se težje odlučilo, nego li ob ovom. 

B. A ja opet mislim, da to nije tako lahko u nijednom pi¬ 
tanju, kao što je u ovom; jer je ono gotovo jednoglasno već i 
riešeno. 

A. Javno mnenje može se i promjeniti; pa poćem se po¬ 
zna, da li je sabor izraz javnoga mnenja ili nije?! 

B. Po izbornom redu i po slobodi izbora! Svaka je vlada 

ovlaštena stranka, a kao takovoj prosto bilo nastojati o tom, da 
svojim mnenjem prodre; latili sc izvanrednih ili nezakonitih sred- 
stvah, neće lje nikoga zasjeniti. 

A. Vaši nazori valjadu za Platonovu republiku, al nevaljadu 
za praktični pozitivni život 

B. Ja svoje nazore držim za temeljna načela pravne države, 
te se nadam, da će na skoro doći vrieine, gdje će u europejskom 
životu narodah steći praktičnu i svestranu vriednost. Budite vi 
praktični, a ja ću ostati u carstvu ideah, al u onom smislu, u ko¬ 
jem vi shvaćate praktični a ja idealni život. Vi se neprestano 
branite nepraktičnošću, idealnošću i pretjeranošću opozicionalnih 
zahtjevah, govorite o nečistih namjerah, taštih težnjah, osobnih 
motivih; meni se čini, da se s toga mora sumnja poroditi, da ne- 
imate valjanih razlogah; neće dakle biti s gorjega, ako se ovaj 
razgovor svede na proste stavke, gdje se pitanje o pravu može 
preskočiti, jer sam vam i onako obrekao, da ću ostati na 
polju oportuniteta. Vi velite: veljački je ustav nepromjenjiv čin, 
Hrvatska će dobiti, ako pristane nanj, dakle neka pristane. Ja 
velim: Nego majorem, nego minorem, ergo et consequentiam. Nu 
ako bih veljački ustav i hotio priznati za noli me tangere, to bi se 
odtuđa samo ova posljedica izvesti mogla, da se o tom radi, bu¬ 
dući da na samoj stvari-i onako nemožemo ništa promjeniti, ho¬ 
ćemo li se pokoriti svojom privoljom ili brez nje; ja bi rekao da 
brez privolje, jer ta pri volja nebi bila za drugo, nego da se s 
uštrbom našega, ako baš tako hoćete, idealnoga prava, ilustriraju 
njekoje osobnosti; a da su nam one još tako mile i drage — ova 
bi ciena ipak prevelika bila! 

